****

**Danmarks ynglebestand af skarver i 2018**

*-af Bregnballe, T. & Sterup / Foto: Bruno Müller*

***Læs hele rapporten på forbundets hjemmeside!***

**I** denne rapport præsenteres resultaterne af den optælling af skarvreder, som fandt sted i de danske skarvkolonier i foråret 2018. Der blev i 2018 optalt 31.605 par ynglende skarver i Danmark. Det var 1.581 par færre end i 2017, hvilket svarer til en tilbagegang på 4,8 %. Den danske bestand af skarver kulminerede i årene 1996-2005 med en stabil ynglebestand på omkring 40.000 par, hvorefter antallet gik tilbage. I 2010-2013 ynglede der i gennemsnit 26.400 par. Herefter steg bestanden igen i 2014, men efterfølgende har antallet været ret stabilt. I årene 2014-2018 har bestanden i gennemsnit været på 31.700 par, og de årlige bestandssvingninger har været på under 5 %.

**Både tilbage,- og fremgang af bestanden**

I 2018 gik bestanden tilbage i Vestjylland og i landets sydøstlige dele omkring Smålandsfarvandet. I begge disse områder var tilbagegangen på ca. 21 %. Den modsatte udvikling sås i landets centrale dele, idet der var fremgang særligt i det sydvestlige Kattegat, omkring Lillebælt/Fyn og i Nordsjælland.

Skarvernes ynglesæson startede sent i 2018. Dette skyldes formentlig, at marts måned var meget kold og fik skarverne til at udskyde æglægningen. I nogle kolonier kan optræden af havørne også have været medvirkende til, at skarverne etablerede sig senere end normalt.  
Landets største koloni i 2018 (med 2.422 par) lå i Stavns Fjord på Samsø. Otte kolonier havde mere end 1.000 par. I alt var der 76 kolonier, hvilket er 4 færre end i 2017. Det kan dog ikke udelukkes, at der var skarver, der gjorde forsøg på kolonidannelse, uden at det blev opdaget eller er kommet til vores kendskab.  
**Yderlige kolonier**Naturstyrelsen foretog forvaltende tiltag i 9 kolonier i 2018 og gav i yderligere 9 tilfælde private lodsejere tilladelse til selv at gennemføre tiltag. I de 18 kolonier, hvor indgreb fandt sted, blev i alt 4.249 reder reguleret. Det svarer til 13 % af alle rederne i landet, hvilket er på niveau med 2016 og 2017. I perioden 2010-2015 var omfanget af regulering væsentligt lavere.De forvaltende tiltag bestod i langt de fleste tilfælde i at forhindre skarvernes æg i at klække, enten ved at oliere æggene eller ved at prikke et lille hul i æggene med en syl. I enkelte kolonier blev der fjernet reder eller ynglefuglene blev beskudt eller skræmt bort, men disse tiltag berørte kun få af de regulerede reder.